**FELHÍVÁS**

**a Tempus Közalapítvány Digitális Módszertárában való megjelenésre**

**– az IKT eszközök kreatív felhasználása az oktatásban –**

**2014**

**A Tempus Közalapítvány *Digitális Módszertára* azoknak a pedagógiai tervezés és tanulásszervezés tárgykörébe tartozó dokumentumoknak, módszertani ötleteknek ad helyet, melyek a digitális nemzedék interaktív tanulását, tanítását segítik az IKT eszközök kreatív használatával, azok tanórai vagy tanórán kívüli alkalmazásával. A felhívásra azok jelentkezését várjuk, akik saját ötleteiket megosztanák oly módon, hogy azok a *Digitális Módszertárba* feltöltve bárki számára elérhetővé, kereshetővé, adaptálhatóvá váljanak. A felhívásra jelentkezők feltöltött módszertani anyagait szakértők értékelik, melyek közül a legjobbnak ítélt ötletek díjazásban részesülnek. A *Digitális Pedagógus Díjat* elnyerőknek szakmai kiadványainkban és az április 26-án, Budapesten megrendezésre kerülő *Digitális pedagógus konferencia 2014* szekcióiban is lehetőséget adunk a bemutatkozásra.**

**Háttér**

A Tempus Közalapítvány az Európai Bizottság támogatásával megvalósított *KÚT: Közösségi Út a Tanuláshoz* című programsorozat keretében 2012 novemberében hozta létre a [Digitális Módszertárat](http://www.digitalismodszertar.tka.hu), az IKT eszközök kreatív használatát bemutató módszertani ötletek bemutatása, adaptálása céljából. A Digitális Módszertárban lévő ötletek keresését többféle szűrési kategória segíti, továbbá lehetőség van az ötletek megosztására, kommentelésére is. Az egyes ötletekről, a feltöltött óravázlatokról, segédanyagokról, hasznos linkekről az oldalra történő egyszerű regisztrációt követően kaphatnak képet a látogatók. A Digitális Módszertár elérhetősége: [www.digitalismodszertar.tka.hu](http://www.digitalismodszertar.tka.hu)

* A **2012. november 1-30. között első körben** meghirdetett felhívásra a pedagógusoktól beérkezett csaknem 60 ötlet közül a szakértői értékelés eredményeképp **10 ötletet díjaztunk**. A **Digitális Pedagógus Díj** átadására és az ötletek bemutatására a [Digitális pedagógus konferencia 2013](http://digitalispedagogus.hu/) c. rendezvényen került sor.
* **A felhívás** **2014. február 5 - március 10. között meghirdetett második körének célja** **további újszerű, a gyakorlatban kipróbált módszertani ötletek gyűjtése és bemutatása, a Módszertár széleskörű megismertetése, valamint a díjazásra kerülő ötletek bemutatása a** [***Digitális pedagógus konferencia 2014***](http://digitalispedagogus.hu/)**rendezvényen**. **A közoktatás módszertani megújulása érdekében idén a tudomány, a technológia, a mérnöktudomány és a matematika (STEM) területekhez kapcsolódóan beérkező legjobb módszertani ötleteket egy külön kategóriában díjazzuk.**

**A felhívás céljai**

A *Digitális Módszertár* a közoktatás terén, a gyakorlatban hasznosítható ötleteket és eszközöket kíván összegyűjteni és bemutatni, a következő átfogó célokra építve:

* tudásmegosztás
* digitális kultúra erősítése, tudatosítása
* digitális kompetenciák fejlesztése
* a közösségi tanulás és a jó gyakorlatok megosztásának összekapcsolása az IKT eszközeivel
* új tanulási formák és csatornák kialakítása
* az ötletek felhasználása, adaptálása a napi gyakorlatba

**Kiknek szól a felhívás?**

A felhívásra minden olyan közoktatásban dolgozó pedagógus vagy szakmai munkaközösség jelentkezését várjuk, akik számára fontos:

* a digitális kultúra fejlesztése
* a pedagógiai szemléletváltás előmozdítása
* a tudásmegosztás, a közösségi tanulás és az egymástól való tanulás támogatása
* a saját eredmények, jó gyakorlatok bemutatása
* a digitális nemzedék megszólítása újszerű, saját ötleten alapuló, tanórai kontextusba vagy tanórán kívüli tevékenységekbe ágyazott módszertani gyakorlatokon keresztül.

**Mivel lehet jelentkezni?**

A *Digitális Módszertárba* jelentkezni olyan, a pedagógiai tervezés és tanulásszervezés tárgykörébe tartozó dokumentum (pl. óravázlat, tematikus terv, projektterv) bemutatásával lehet, amely elsődlegesen az IKT (kiemelten a web2-es) eszközök kreatív használatát mutatja be,tanórákon vagy tanórán kívüli tevékenységekben is hasznosítható, kapcsolódik a fent felsorolt célokhoz, épít a digitális nemzedék valós tanulási szükségleteire, valamint megfelel az alábbi értékelési szempontoknak:

* a jelentkező(k) által önállóan kidolgozott és kipróbált, saját módszertani ötletet mutat be
* újszerű módon dolgozza fel a témát
* az interaktivitásra épít
* célja a pozitív tanulási attitűd kialakítása, erősítése
* ingyenes vagy bárki számára elérhető program/szoftver/platform felhasználását célozza meg
* felhasználóbarát (könnyen érthető, jól illusztrált, ésszerű terjedelmű) formában teszi közzé
* a módszertani ötletet a pedagógiai folyamatba ágyazottan mutatja be (kiemelve annak pedagógiai célját) egy téma feldolgozásán keresztül
* hiteles képet nyújt a módszer használatáról, annak előnyeiről, nehézségeiről
* megadja a módszertani ötlet célcsoportját, tanulásszervezési kereteit, technikai és pedagógiai hátterét, a szükséges IKT eszközöket

**A felhívásra feltöltött ötletek közül előnyben részesül az, amely:**

* korábban nem került publikálásra
* a felhasználhatóság szempontjából platformfüggetlen
* adaptálhatósága széles körű
* iránymutató összegzést tartalmaz a kipróbálás és alkalmazás tapasztalatairól
* javaslatot tesz az alternatív felhasználás formáira, lehetőségeire és esetleges korlátaira
* nagyobb egységek (tematikus terv, projektterv) feldolgozását célozza
* kiemelten kapcsolódik a STEM témák – a tudomány, a technológia, a mérnöktudomány és a matematika –

valamelyikéhez

* fókuszál az alábbi pedagógiai célok valamelyikére:
  + a kooperatív tanulás támogatása
  + differenciált oktatás támogatása
  + hatékony egyéni tanulási utak támogatása
  + fejlesztő értékelés
  + önálló tananyag-feldolgozás támogatása
  + kulcskompetenciák fejlesztése

**Ki nyerheti el a *Digitális Pedagógus Díj*at?**

Díjazásban csak olyan módszertani ötlet részesülhet, amely megfelel a jelen felhívás feltételeinek és szempontjainak, illetve a felhívás megadott határidején belül (2014. február 5. – március 10.) kerül feltöltésre a Tempus Közalapítvány *Digitális Módszertárába*. Ugyanazon jelentkező több kidolgozott ötletet is feltölthet, de ugyanazon pedagógus / szakmai munkaközösség csak egyszer részesülhet díjazásban. A 2013-as felhívásra beküldött ötletekkel nem lehet újra jelentkezni. Azok az ötletek, amelyek 2013. november 30 – 2014. február 5. között kerültek a Módszertárba, automatikusan értékelésre kerülnek a jelen felhívás keretei között.

A szakértők és a felhívás kiírója által legjobbnak ítélt ötletek kaphatnak díjat, melynek **teljes keretösszege 800.000 Ft** forint. A felhívás kiírója fenntartja a jogot arra, hogy a beérkezett módszertani anyagok mennyiségétől és minőségétől függően állapítsa meg a keretösszeg felhasználását és a díjak odaítélését. A díjat az ötletgazda saját pedagógiai céljainak továbbfejlesztésére fordíthatja további megkötések nélkül. Az értékelés során a kiemelkedő, díjazásra kerülő ötletekhez szakértői ajánlás készül, mely az online felületen publikussá válik. A felhívás eredményeit, illetve a legjobbnak ítélt ötleteket a Tempus Közalapítvány kiadványaiban és honlapján, a *Digitális pedagógus konferencia 2014* rendezvényén, valamint a médiában is bemutatjuk.

**Ütemezés:**

1. a felhívásra jelentkező ötletek fogadásának kezdete: 2014. február 5.
2. **jelentkezési határidő: 2014. március 10.**
3. az ötletek értékelése, a *Digitális Pedagógus Díjak* odaítélése és átadása (várhatóan 2014. április)
4. a díjazottak bemutatkozása a *Digitális pedagógus konferencia 2014* rendezvényén (Budapest, 2014. április 26.)

**A jelentkező vállalja, hogy:**

* az általa benyújtott, a feltöltéssel nyilvános adatbázisba kerülő anyagon harmadik személynek nincsen olyan joga, amely a felhívás kiírójának felhasználói jogát akadályozná vagy korlátozná
* az általa készített anyagot a felhívás kiírója további ellentételezés nélkül felhasználhatja elektronikus és nyomtatott kiadványok, prezentációk készítéséhez, illetve közzéteheti az interneten (az ötletgazda megnevezésével)
* az ötlet díjazása esetén a Tempus Közalapítvánnyal kötött szerződés értelmében eleget tesz a szerződésben foglaltaknak (a díj felhasználása, a *Digitális pedagógus konferencia 2014* rendezvényén való részvétel)
* rendelkezésre áll a felhívás eredményeiről szóló tájékoztató tevékenységhez
* javaslatot tesz a továbbfejlesztési lehetőségekre az adaptálhatóság szempontjából

**A Tempus Közalapítvány vállalja, hogy:**

* a díjazottal szerződést köt, melyben biztosítja, hogy a díjat az ötletgazda saját pedagógiai céljainak továbbfejlesztésére fordíthatja további megkötések nélkül
* a díjazottak számára biztosítja a Tempus Közalapítvány kiadványaiban, honlapján, illetve a médiában való megjelenést

**Hogyan lehet jelentkezni?**

Jelentkezni 2014. február 5-től a Tempus Közalapítvány Digitális Módszertárának felületén([www.digitalismodszertar.tka.hu](http://www.digitalismodszertar.tka.hu)), az itt elérhető on-line platformon az ötlet(ek) feltöltésével lehet (ÖTLET BEKÜLDÉSE gomb), mely egyúttal a pályázó adatainak, motivációjának, illetve a módszertani ötlet leírásának megadását és segédanyagainak (kép, videó, link, stb.) feltöltését is jelenti.

**Jelentkezési határidő: 2014. március 10.**

(A honlap adatbázisában rögzített beérkezési határidő)

**További információ:**

B. Tier Noémi projektkoordinátor, E-mail: noemi.tier[kukac]tpf.hu, Tel: +36-1-237-1300

**Továbbá:**

E-mail: info[kukac]tpf.hu, Infóvonal: +36-1-237-1320